Stanislaf Ewgrafowitsj Petrof (Russies: Станислав Евграфович Петров; * 7 September 1939 in Wladiwostok, Sowjetunie; † 19 Mei 2017 in Frjazino, Rusland) was 'n afgetrede luitenant-kolonel van die Sowjet-krygsmagte wat op 26 September 1983 'n moontlike kernoorlog voorkom het. Die Sowjetunie se Oko-waarskuwingstelsel het dié dag aangedui dat die Verenigde State vyf interkontinentale missiele in die rigting van die Sowjetunie gevuur het. Petrof was ten tye van die voorval die wagkommandant in Moskou se Serpoechof-15-bunker. Hy het die voorval as 'n vals alarm aangemeld. As hy dit as 'n aanval aangemeld het, sou die USSR moontlik 'n volskaalse kernbomaanval teen die VSA en sy bondgenote geloods het. Die voorval het plaasgevind op 'n tydstip dat die Koue Oorlog 'n hoogtepunt bereik het ná die afskiet van Korean Air-vlug 007 drie weke vroeër. Petrof het gedink dis vreemd dat die VSA 'n kernoorlog met net vyf missiele sou begin en het teen sy bevele besluit om dit as 'n vals alarm te rapporteer. Latere ondersoek het getoon dat dit inderdaad 'n vals alarm was.